S-2917/2020

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 5. maí 2020, á hendur H-kk-þgf H-kk-þgf J-kk-þgf, kt. [...], [...], [...], fyrir eftirtalin umferðar- og hegningarlagabrot, meðþvíað hafa:1. Miðvikudaginn 21. ágúst 2019 ekið bifreiðinni [...]sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 175 ng/ml og tetrahýdrókannabínól 0,7 ng/ml) um Borgartún í Reykjavík, við hús nr. 30, þar sem lögregla stöðvaði aksturinn.

Telst brot þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

2. Þriðjudaginn 12. nóvember 2019 í verslun Krónunnar, Nóatúni 17, Reykjavík, stolið lambalæri að verðmæti kr. 2.005.

Telst brot þetta varða við 1. mgr. 244. gr. almennra hegningarlaga nr. 19/1940.

3. Sunnudaginn 23. febrúar 2020 í verslun Super 1, Hallveigarstíg 1, Reykjavík, stolið 12 pökkum af harðfiski, samtals að verðmæti kr. 11.712.

Telst brot þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. laga nr. 77/2019.

Undir rekstri málsins féll ákæruvaldið frá kröfu um ökuréttarsviptingu.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 4. maí 2020, gekkst ákærði undir greiðslu sektar með lögreglustjórasátt 31. júlí 2013 fyrir akstur undir áhrifum ávana- og fíkniefna. Ákærði gekkst síðan aftur undir greiðslu sektar með lögreglustjórasátt 7. september 2016 fyrir akstur undir áhrifum ávana- og fíkniefna. Þá var hann dæmdur í þrjátíu daga fangelsi með dómi 11. apríl 2018 fyrir akstur undir áhrifum ávana- og fíkniefna og akstur sviptur ökurétti. Loks var hann dæmdur í fimm mánaða fangelsi með dómi 17. desember 2019 meðal annars fyrir akstur undir áhrifum ávana- og fíkniefna og akstur sviptur ökurétti.

Að öðru leyti kemur sakaferill ákærða ekki til skoðunar við ákvörðun refsingar í þessu máli.

Brot ákærða samkvæmt ákærulið 1- 2 voru framin fyrir uppsögu dómsins frá 19. desember 2019 og verður ákærða því nú dæmdur hegningarauki í samræmi við 78. gr. almennra hegningalaga nr. 19/1940. Brot samkvæmt ákærulið 3 var framið eftir uppsögu sama dóms.

Við ákvörðun refsingar verður þannig við það miðað að teknu tilliti til hegningaraukasjónarmiða að ákærði hafi með brotum sínum nú í fjórða skipti gerst sekur um akstur undir áhrifum ávana- og fíkniefna og í annað skipti gerst sekur um akstur sviptur ökurétti, samanber ítrekunarramma 3. mgr. 71. gr. almennra hegningarlaga.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 60 daga.

Ákærði greiði 139.252 krónur í sakarkostnað.

Af hálfu ákæruvaldsins flutti málið E-kvk-nf H-kvk-nf aðstoðarsaksóknari.

H-kvk-nf S-kvk-nf B-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, H-kk-nf H-kk-nf J-kk-nf, sæti fangelsi í 60 daga.

Ákærði greiði 139.252 krónur í sakarkostnað.

H-kvk-nf S-kvk-nf B-kvk-nf